SONIC พุ่ง 9% คาดนลท.เข้าเก็งงบปี 64 หลังโบรกฯอัพกำไรโต 279% เคาะเป้า 5.20 บ.  
SONIC พุ่ง 9% คาดนลท.เข้าเก็งงบปี 64 หลังโบรกฯอัพกำไรปกติโต 279% แตะ 212.8 ลบ. จากค่าระวางที่พุ่งสูงทั้งปี แนะนำ “ซื้อ” ราคาเป้าหมาย 5.20 บ.
21 ก.พ. 2565

ผู้สื่อข่าวรายงานว่าวันนี้ (21 ก.พ. 2565) ราคาหุ้น บริษัท โซนิค อินเตอร์เฟรท จำกัด (มหาชน) หรือ SONIC ณ เวลา 16:01 น. อยู่ที่ระดับ 4.48 บาท เพิ่มขึ้น 0.36 บาท หรือ 8.74% โดยทำจุดสูงสุดที่ 4.56 บาท และทำจุดต่ำสุดที่ 4.14 บาท ด้วยมูลค่าการซื้อขาย 225.06 ล้านบาท

บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์ (31 ม.ค.2565) ว่า ทางฝ่ายวิจัยคาดกำไรปกติไตรมาส 4/2564 เดินหน้าทำสถิติสูงสุดต่อเนื่องที่ 68.30 ล้านบาท เพิ่มขึ้น 10.20% จากไตรมาสก่อน และเพิ่มขึ้น 141.10% จากงวดเดียวกันของปีก่อน จากรายได้ที่คาดว่ายังไม่หยุดโตโดยเฉพาะธุรกิจขนส่งทางเรือที่เพิ่มขึ้นทั้งปริมาณการขนส่งและราคาค่าระวาง เห็นได้จากปริมาณการส่งออกของไทยในไตรมาส 4/2564 ที่ยังคงเพิ่มขึ้น 5.40% จากไตรมาสก่อน และเพิ่มขึ้น 22.10% จากงวดเดียวกันของปีก่อน เป็น 7.1 หมื่นล้านเหรียญสหรัฐฯ และดัชนีค่าระวางเรือ SCFI ปรับสูงขึ้นมาอยู่ที่ 4,698 จุด เพิ่มขึ้น 8.90% จากไตรมาสก่อน และเพิ่มขึ้น 132.60% จากงวดเดียวกันของปีก่อน คาดว่ารายได้จากการขนส่งทางเรือยังคงเป็นพระเอกและมีสัดส่วน 87% ของรายได้รวม ผลักดันให้รายได้รวมเพิ่มขึ้น 1.50% จากไตรมาสก่อน และเพิ่มขึ้น 117.80% จากงวดเดียวกันของปีก่อน เป็น 993.90 ล้านบาท และคาดว่ายังคงควบคุมต้นทุนและค่าใช้จ่ายในการขายและบริหารได้อย่างมีประสิทธิภาพ
สำหรับแนวโน้มผลประกอบการไตรมาส 4/2564 ดีกว่าที่เคยคาดอย่างมากจากค่าระวางเรือที่ปรับตัวสูงขึ้นหลังเผชิญกับการแพร่ระบาดของ COVID-19 สายพันธุ์ใหม่ Omicron ขณะเดียวกันปริมาณการส่งออกสินค้าเพิ่มขึ้น ทำให้ทางฝ่ายวิจัยปรับประมาณการกำไรปกติปี 2564 ขึ้น 13.10% เป็น 212.80 ล้านบาท ก้าวกระโดด 279.30% จากงวดเดียวกันของปีก่อน บนสมมติฐานรายได้ เพิ่มขึ้น 140.60% จากงวดเดียวกันของปีก่อน เป็น 3,253.30 ล้านบาทขับเคลื่อนด้วยรายได้ขนส่งทางเรือจากดัชนี SCFI เพิ่มขึ้น 202.70% จากงวดเดียวกันของปีก่อน เป็นเฉลี่ย 3,819 จุด และปรับประมาณการกำไรปี 2565-2566 ขึ้น 29.00% และ 33.40% ตามลำดับ
โดยหลักๆมาจากการปรับเพิ่มรายได้จากการขนส่งทางเรือ แม้จะคาดว่าค่าระวางเรือจะปรับลงแต่ปริมาณการส่งออกสินค้ายังมีแนวโน้มเติบโตปานกลาง ประกอบกับการขนส่งทางอากาศที่จะขยายตัวสูงขึ้นตามการเปิดประเทศ ทำให้คาดกำไรปกติปี 2565-2566 ที่ 223.80 ล้านบาท เพิ่มขึ้น 5.20% จากงวดเดียวกันของปีก่อน และ 236.20 ล้านบาท เพิ่มขึ้น5.60% จากงวดเดียวกันของปีก่อน
อย่างไรก็ดีทางฝ่ายวิจัยปรับราคาเป้าหมายขึ้นเป็น 5.20 บาท (Full dilution) จากการปรับประมาณการกำไรขึ้นและลด Target ค่า PE เป็น 19.30 เท่า จากเดิม 22.00 เท่า ราคาเป้าหมายดังกล่าวรวมการใช้สิทธิของ SONIC-W1 ส่วนที่เหลือ 114.90 ล้านหุ้นซึ่งมีราคาใช้สิทธิ 1.00 บาทแล้ว ซึ่งทางฝ่ายวิจัยเชื่อว่าค่าระวางเรือตู้คอนเทนเนอร์ผ่านจุดสูงสุดไปแล้วในช่วงไตรมาส 3/2564 และยังทรงตัวสูงในช่วงครึ่งแรกปี 2565 จากการขาดแคลนตู้คอนเทนเนอร์ก่อนจะปรับลงสู่จุดสมดุลในระยะถัดไป อย่างไรก็ตามเชื่อว่ารายได้ของ SONIC จะเติบโตได้จากปริมาณการขนส่งสินค้า และการกระจายสู่การขนส่งทางบกและอากาศมากขึ้น ราคาปรับลงและมี Upside มากขึ้นจากรายงานฉบับก่อน จึงปรับคำแนะนำขึ้นเป็น “ซื้อ”